سەرای ھێمن

فەرھەنگ سەرای ھێمن، ماڵی مامۆستا ھێمنە کە کراوەتە بنکەی پاراستنی ئاساری ناودارانی فەرھەنگ و ھونەری شاری مەھاباد.

لە یازدەھەمین خولی ھەڵبژێرانی مووزەکانی ئێراندا، «سەرای ھێمن» وەک یەک لە مۆزە ھەڵبژێردراوەکانی ساڵی ١٣٩٦ (٢٠١٧) دەست نیشان کرا.

 مێژوو 
دوای کڕینەوەی ماڵ و شوێنی ژیانی شاعیری گەورە مامۆستا ھێمن لەلایەن شارەداری مەھابادەوە، بڕیار درا ئەو جێگایە ببێ بە شوێنێکی تایبەت بە کاروباری فەرھەنگی و ھونەری.

ھەر بۆیە شارەداری مەھاباد لە ھەوەڵ ڕۆژەکانی بەھاری ساڵی ١٣٩٢ڕا دەستی کرد بە ئامادەکاری و نۆژەن کردنەوەی ماڵی مامۆستا ھێمن؛ بە جۆرێک کە وەک مووزەیەک بۆ کۆکردنەوەی ئاسەوار، کتێب و نووسراوە، دەست خەت، وەسایل و کەرەسەی شەخسی و شمەک و ھەروەتر شوێنێک بۆ بە ئەنجام گەیاندنی کار و چالاکیی فەرھەنگی بتوانرێ کەلکی پێویستی لێ وەربگیرێ.
وێنۆک|پەیکەرەی مامۆستا ھێمن لە سەرای ھێمن

ڕۆژی چوارشەممۆ ٦ی خەرمانانی ١٣٩٢دا مووزەی ناودارانی فەرھەنگی و ھونەریی شاری مەھاباد لەژێر ناوی «سەرای ھێمن» کرایەوە.

ڕۆژی یەک شەممۆ ١٠ی خەرمانانی ١٣٩٢ بە بەشداری کۆمەڵێک لە کاربەدەستانی شار، چالاکانی فەرھەنگی و چین و توێژەکانی خەڵک و بنەماڵەی خوالێ خۆشبووان مامۆستا ھێمن و ھەژار و ماملێ، و ھەر وەھا ئەحمەد قازی و دەستەی نووسەرانی گۆڤاری مەھاباد، بەشێک لە ئەندامانی ئەنجومەنی ئەدەبی موکریان و…، لە ڕێ و ڕەسمێکی تایبەت دا پەردە لەسەر پەیکەرەی مامۆستا ھێمن کاری ھونەرمەندی ناسراوی پەیکەرسازی کورد، مامۆستا ھادی زیائەددینی لادرا. ھەر وەھا ڕێز لە ھاوکاری و یارمەتی بەڕێزان ئامینە خانم ھاوسەری محەممەد ماملێ و ئایشێ خانم شەمسەددینی بووکی مامۆستا ھێمن گیرا کە بە خەم خۆرییەوە دەستی کارگێڕانی مووزەیان بۆ کۆکردنەوەی کەل و پەل و ئاسەواری ئەو نەمرانە گرتووە.

سەلاح پایانیانی بەڕێوەبەری سەرای ھێمنە.

 چاپەمەنی سەرای ھێمن 
مووزەی سەرای ھێمن وەک یەک لە دەگمەن مووزەکانی ئێران، ساڵی ١٣٩٦ (٢٠١٧) ئیزنی چاپ و بڵاوکردنەوەی کتێبی پێ دراوە و لەو کاتەوە تا ساڵی ١٤٠٤ پازدە عینوان کتێبی لە بواری وێژە و کلتووری کوردییەوە بڵاو کردووەتەوە، لە وانە:

١- گەنجی سەربەمۆر؛ (تا ئێستا شەش بەرگ) [پڕۆژەی کۆکردنەوەی بەیتەکانی موکریانە لەلایەن ئەحمەد بەحری"یەوە]

 ناڵەی جودایی [نوسخەی پێک گیراو لەگەڵ دەنگی خوێندنەوەی مامۆستا ھێمن و ھەڵەچن کراو)]
 فەرھەنگی ھەڵاڵە [فەرھەنگی گیا و گوڵ]
 حنجرھٔ ترجمە (قوڕگی وەرگێڕان)، [کۆمەڵێک وتار و نووسراوە لەسەر وەرگێڕی ناودار محەممەد قازی]
٥- پرتوی از دیار کُھن (تریفەیەک لە نیشتمانی لەمێژینەوە) [لێ کۆڵینەوە لەسەر بنەماکانی فولکلۆر]

 ئەمانەش ببینە 
 سەلاح پایانیانی

 سەرچاوەکان 

 گۆڤاری مەھاباد، ژمارەی ١٥٠ ساڵی سێزدە ١٣٩٢، لاپەڕەی ٦ و ٧

پۆل:مۆزەخانەکانی مەھاباد